CELEX: 32022D1003
Language: mt
Date: 2022-06-17 00:00:00
Title: Deċiżjoni ta’ Implimentazzjoni tal-Kunsill (UE) 2022/1003 tas-17 ta’ Ġunju 2022 li tawtorizza lir-Repubblika tal-Polonja sabiex tapplika miżura speċjali li tidderoga mill-Artikoli 218 u 232 tad-Direttiva 2006/112/KE dwar is-sistema komuni ta’ taxxa fuq il-valur miżjud

27.6.2022   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 168/81
               
            
         DEĊIŻJONI TA’ IMPLIMENTAZZJONI TAL-KUNSILL (UE) 2022/1003
         tas-17 ta’ Ġunju 2022
         li tawtorizza lir-Repubblika tal-Polonja sabiex tapplika miżura speċjali li tidderoga mill-Artikoli 218 u 232 tad-Direttiva 2006/112/KE dwar is-sistema komuni ta’ taxxa fuq il-valur miżjud
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea,
         Wara li kkunsidra d-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud (1), u b’mod partikolari l-Artikolu 395(1) tagħha,
         Wara li kkunsidra l-proposta mill-Kummissjoni Ewropea,
         Billi:
         
                     (1)
                  
                  
                     Permezz ta’ ittra rreġistrata mal-Kummissjoni fil-5 ta’ Awwissu 2021, il-Polonja talbet awtorizzazzjoni għal miżura speċjali biex tidderoga mill-Artikoli 218, 226 u 232 tad-Direttiva 2006/112/KE u biex tintroduċi fatturazzjoni elettronika obbligatorja għat-tranżazzjonijiet kollha mwettqa minn persuni taxxabbli li jeħtieġu l-ħruġ ta’ fattura (‘il-miżura speċjali’). L-awtorizzazzjoni biex tiġi applikata l-miżura speċjali ġiet mitluba għal perjodu mill-1 ta’ Jannar 2024 sal-31 ta’ Diċembru 2026.
                  
               
                     (2)
                  
                  
                     F’konformità mal-Artikolu 395(2) tad-Direttiva 2006/112/KE, il-Kummissjoni għaddiet it-talba li saret mill-Polonja lill-Istati Membri l-oħra permezz tal-ittri datati l-21 ta’ Ottubru 2021. Permezz tal-ittra datata t-22 ta’ Ottubru 2021, il-Kummissjoni nnotifikat lill-Polonja li hija kellha l-informazzjoni neċessarja kollha biex tivvaluta t-talba.
                  
               
                     (3)
                  
                  
                     Permezz tal-ittra datata t-8 ta’ Frar 2022, il-Polonja infurmat lill-Kummissjoni li d-deroga mill-Artikolu 226 tad-Direttiva 2006/112/KE ma kinitx meħtieġa u li l-ambitu tal-miżura speċjali mitluba jkun limitat għal persuni taxxabbli stabbiliti fit-territorju tal-Polonja.
                  
               
                     (4)
                  
                  
                     Il-Polonja tistqarr li l- miżura speċjali tipprovdi benefiċċji fil-ġlieda kontra l-frodi u l-evażjoni tat-taxxa fuq il-valur miżjud (VAT).Il-miżura speċjali, flimkien mat-trażmissjoni ta’ data addizzjonali dwar it-tranżazzjonijiet, itejjeb b’mod sinifikanti l-kapaċitajiet analitiċi tal-awtorità tat-taxxa tal-Polonja, u b’hekk jippermettilha tivverifika b’mod awtomatiku l-konsistenza bejn il-VAT iddikjarata u l-VAT imħallsa u żżid l-preċiżjoni tal-verifika tat-talbiet għal rifużjoni tal-VAT sottomessi mill-kontribwenti. Barra minn hekk, dan jikkomplementa miżuri oħra li jkollhom l-għan li jiġġieldu l-frodi u l-evażjoni tal-VAT u jimmodernizzaw is-sistema tal-VAT, bħall-Fajl tal-Awditjar Uniku għall-finijiet tal-VAT, il-mekkaniżmu ta’ ħlas maqsum, is-sistema għall-analiżi elettronika tal-flussi finanzjarji u s-sistema ta’ reġistru tal-flus fiskali online għall-monitoraġġ tas-settur tal-bejgħ bl-imnut.
                  
               
                     (5)
                  
                  
                     Il-Polonja tqis li l-miżura speċjali tippermetti għadd ta’ miżuri ta’ simplifikazzjoni biex jiġi ffaċilitata l-konformità minn persuni taxxabbli mal-obbligi tagħhom, bħall-mili minn qabel tad-dikjarazzjonijiet tal-VAT u tad-dikjarazzjonijiet rikapitolattivi jew ir-rifużjonijiet tal-VAT aċċellerati. Il-miżura speċjali tipprovdi vantaġġi lil persuni taxxabbli, bħal servizz ta’ ħżin u arkivjar ta’ fatturi pprovdut mill-amministrazzjoni u l-awtomatizzazzjoni ta’ proċessi kontabilistiċi. Skont il-Polonja, il-kostijiet li persuni taxxabbli jkollhom iġarrbu biex jadattaw is-sistemi tagħhom għall-miżura speċjali mhumiex mistennija li jkunu sinifikanti, speċjalment meta mqabbla mal-benefiċċji li jiksbu mill- miżura speċjali. Sabiex tgħin f’dawk l-adattamenti, il-Polonja stabbiliet fatturazzjoni elettronika volontarja qabel l-introduzzjoni tal-miżura speċjali. Barra minn hekk, jiġu pprovduti għodod bla ħlas biex ikun hemm konformità mal-miżura speċjali u titwettaq kampanja ta’ informazzjoni estensiva sabiex il-kontribwenti jsiru familjari mar-regoli l-ġodda tal-VAT dwar il-miżura speċjali.
                  
               
                     (6)
                  
                  
                     Minħabba l-ambitu wiesa’ u n-novità tal-miżura speċjali, huwa importanti li jiġi evalwat l-impatt tagħha fuq il-ġlieda kontra l-frodi u l-evażjoni tal-VAT u fuq il-persuni taxxabbli. Għalhekk, jekk il-Polonja tqis li estensjoni tal-miżura speċjali hija neċessarja, jenħtieġ li tippreżenta lill-Kummissjoni, flimkien mat-talba għal estensjoni, rapport li jinkludi l-valutazzjoni tal-miżura speċjali dwar l-effettività tagħha fil-ġlieda kontra l-frodi u l-evażjoni tal-VAT u fis-simplifikazzjoni tal-ġbir tal-VAT.
                  
               
                     (7)
                  
                  
                     Jenħtieġ li l-miżura speċjali ma taffettwax id-dritt ta’ konsumaturi li jirċievu fatturi fuq karta fil-każ ta’ tranżazzjonijiet intra-Komunitarji.
                  
               
                     (8)
                  
                  
                     Jenħtieġ li l-miżura speċjali tkun limitata fiż-żmien biex tkun tista’ ssir valutazzjoni ta’ jekk hijiex adatta u effettiva fid-dawl tal-objettivi tagħha.
                  
               
                     (9)
                  
                  
                     Il-miżura speċjali hija proporzjonata għall-objettivi segwiti peress li hija limitata fiż-żmien u fl-ambitu. Barra minn hekk, il-miżura speċjali ma tagħtix lok għal riskju li l-frodi titmexxa lejn setturi oħra jew lejn Stati Membri oħra.
                  
               
                     (10)
                  
                  
                     Il-miżura speċjali mhux ser ikollha effett negattiv fuq l-ammont globali tad-dħul mit-taxxa miġbur fl-istadju tal-konsum finali u mhu ser ikollha l-ebda impatt negattiv fuq ir-riżorsi proprji tal-Unjoni li jakkumula mill-VAT,
                  
               ADOTTA DIN ID-DEĊIŻJONI:
         
            Artikolu 1
            B’deroga mill-Artikolu 218 tad-Direttiva 2006/112/KE, il-Polonja hija awtorizzata taċċetta biss fatturi li jkunu nħarġu minn persuni taxxabbli stabbiliti fit-territorju tal-Polonja fil-forma ta’ dokumenti jew messaġġi f’format elettroniku.
         
         
            Artikolu 2
            B’deroga mill-Artikolu 232 tad-Direttiva 2006/112/KE, il-Polonja hija awtorizzata tipprovdi li l-użu ta’ fatturi elettroniċi maħruġin fit-territorju tal-Polonja ma għandux ikun soġġett għal aċċettazzjoni mir-riċevitur.
         
         
            Artikolu 3
            Il-Polonja għandha tinnotifika lill-Kummissjoni bil-miżuri nazzjonali li jimplimentaw il-miżura speċjali stabbilita fl-Artikoli 1 u 2.
         
         
            Artikolu 4
            
               1.   Din id-Deċiżjoni għandha ssir effettiva fid-data tan-notifika tagħha.
            
            
               2.   Għandha tapplika mill-1 ta’ Jannar 2024 sal-31 ta’ Diċembru 2026.
            
            
               3.   Jekk il-Polonja tqis li estensjoni tal-miżura speċjali stabbilita fl-Artikoli 1 u 2 tkun neċessarja, il-Polonja għandha tippreżenta talba għal estensjoni lill-Kummissjoni, flimkien ma’ rapport li jivvaluta kemm il-miżuri nazzjonali msemmija fl-Artikolu 3 kienu effettivi fil-ġlieda kontra l-frodi u l-evażjoni tal-VAT u fis-simplifikazzjoni tal-ġbir tal-VAT. Dak ir-rapport għandu jevalwa wkoll l-impatt ta’ dawk il-miżuri fuq persuni taxxabbli u b’mod partikolari jekk dawk il-miżuri jżidux il-piżijiet amministrattivi u l-kostijiet tagħhom.
            
         
         
            Artikolu 5
            Din id-Deċiżjoni hija indirizzata lir-Repubblika tal-Polonja.
         
         
            Magħmul fil-Lussemburgu, is-17 ta’ Ġunju 2022.
            
               
                  Għall-Kunsill
               
               
                  Il-President
               
               B. LE MAIRE
            
         
         
            (1)  ĠU L 347, 11.12.2006, p. 1.